हेडली ने आईएसआई से ट्रेनिंग की बात कबूली  
मुंबई हमलों के सह-आरोपी डेविड हेडली ने अपनी गवाही में कहा है कि उसे भारत के खिलाफ जासूसी का प्रशिक्षण पाक की खुफिया एजेंसी आईएसआई से मिला था।
मुंबई हमलों के सह-आरोपी डेविड कोलमन हेडली ने अपनी गवाही में कहा है कि उसे भारत के खिलाफ जासूसी का प्रशिक्षण पाकिस्तान की खुफिया एजेंसी आईएसआई से मिला था। हेडली ने शिकागो की एक अदालत में कहा, आईएसआई ने मुझे जासूसी का प्रशिक्षण दिया।  शिकागो की एक अदालत में मुंबई हमलों के सह-आरोपी तहव्वुर हुसैन राणा के मामले का मुकदमा चल रहा है। हेडली ने यह खुलासा एटॉर्नी चार्ल्स डी स्व्फ्टि की ओर से हो रही गहन पूछताछ के दौरान किया। यह वक्तव्य हेडली के बयान का एक भाग है। संघीय अभियोजकों ने अदालत में जो दस्तावेज पेश किए, यह बयान भी उसी का एक भाग है।  इस बारे में बुधवार को सीलबंद दस्तावेज सार्वजनिक किए गए। इस खुलासे ने भारत के इस आरोप को और मजबूती दी है कि मुंबई हमलों में आईएसआई के कई तत्व शामिल थे। हेडली को आईएसआई की ओर से यह प्रशिक्षण मेजर इकबाल ने दिया। मेजर इकबाल आईएसआई में हेडली का आका था। हेडली ने न्यायाधीशों को बताया कि उसे यह प्रशिक्षण लाहौर हवाई अड्डे के पास के एक सुरक्षित दो मंजिला मकान में दिया गया।